text: Syd- og Sønderjyllands Politi fraråder nu udkørsel
  05 december 2013 kl. 12.20
  Ved 13-tiden fraråder Syd- og Sønderjyllands Politi nu al unødig udkørsel og ophold udendørs.
  Det sker med baggrund i forventningen om, at stormen tiltager yderligere i løbet af eftermiddagen, og at det samtidig snart bliver mørkt.
  Politiet har nu også de første spredte meldinger om, at tagsten falder af bygninger. Man skal være opmærksom, når man færdes inde i byerne.
  Borgerne skal være opmærksomme på, at de ikke kan anmelde eller bede om hjælp fra politiet på de sociale medier.
  Ring 112 hvis der er akut fare for mennesker. Ellers 114. Syd- og Sønderjyllands Politi har opgraderet deres servicecenter med en ekstra del, som tager imod opkald, der har med stormen at gøre.
  